דאבת
טיפול > פסיכותרפיה

לטיפול קוגניטיבי התנהגותי (CBT) ולטיפולים דומים ישנה השפעה קטנה עד בינונית בהפחתת סימפטומים של פיברומיאלגיה. גודלי האפקט נוטים להיות קטנים כאשר CBT משמש כטיפול עצמאי עבור חולי פיברומיאלגיה, אך הם גדלים באופן משמעותי כאשר CBT הוא חלק מתוכנית טיפול רב-תחומית רחבה יותר. בסקירה של קוקרן משנת 2020 נמצא כי ל־CBT יש השפעה קטנה אך מועילה להפחתת כאב ומצוקה, אך תופעות הלוואי של הטיפול לא הוערכו היטב.
מטא-אנליזה משנת 2022 מצאה ש-CBT מפחית נדודי שינה אצל אנשים עם כאב כרוני, כולל אנשים עם פיברומיאלגיה. נמצא שטיפול ACT, סוג של טיפול קוגניטיבי התנהגותי, מפחית אף הוא תסמינים של פיברומיאלגיה.
גישה פסיכותרפיסטית נוספת טיפול בפיברומיאלגיה היא Emotional Awareness and Expression - EAET - Therapy. גישה טיפולית זו נועדה לסייע בטיפול בכאב נוציפסלטי הקשור לאבחנת פיברומיאלגיה. הגישה אינה פרמקולוגית. היא מבוססת על ההבנה כי רגשות לא מעובדים, ובמיוחד כאלה הקשורים לטראומות נפשיות או לקונפליקטים בין-אישיים, עשויים לשמש כגורם מרכזי בהופעת כאב נוסיפלסטי בפיברומיאלגיה ובהחרפתו. לכן, היא משלבת התערבות בצורה של עיבוד טראומה. גישת EAET מדגישה את הקשר ההדוק בין הגוף למוח, ומטרתה לטפל בכאב הן ברמה הפיזית והן ברמה הרגשית.
גישת EAET הראתה יעילות גבוהה בטיפול בפיברומיאלגיה, עם שיפורים משמעותיים בהקשרים של עוצמת הכאב, רמת העייפות ואיכות החיים. במחקר מבוקר נמצא כי מטופלות שטופלו ב-EAET דיווחו על ירידה של יותר מ-50% בעוצמת הכאב, עם תוצאות שנשמרו לאורך זמן. מחקרים מסוימים מצביעים על יתרון של גישת EAET בהשוואה לטיפול קוגניטיבי-התנהגותי (CBT) בהפחתת כאב ובהתמודדות רגשית עם המחלה, במיוחד במקרים שבהם טראומות או קונפליקטים רגשיים משחקים תפקיד מרכזי. מטופלים שטופלו ב-EAET דיווחו על שיפורים במדדים רגשיים ופיזיים גם חודשים לאחר סיום הטיפול - פרק זמן ממושך ביחס ל-CBT. המטופלים זכו להפחתת הכאב, וכן לשיפור ברווחה הנפשית, שהושג בזכות רכישת כלים לעיבוד רגשי ולהתמודדות עם מורכבות המחלה ברמה הפיזיולוגית, הרגשית והחברתית. יחד עם האמור, ישנה חשיבות בהתאמה אישית של הטיפול למאפיינים הפיזיולוגיים של המטופלות במטרה לשפר את הצלחתו. כך, מחקר שבחן את השפעת הסבילות לכאב על יעילות EAET מצא כי נשים בעלות סבילות גבוהה לכאב הפיקו תועלת רבה יותר מהטיפול בהשוואה לנשים עם סבילות נמוכה.
(Pain Reprocessing Therapy (PRT היא גישה נוספת לטיפול בכאב כרוני, אשר מתמקדת בהפחתת פחד והימנעות על ידי שינוי האופן שבו המוח מפרש אותות כאב. הגישה מותאמת לכאב נוסיפלסטי שאינו נובע בהכרח מנזק פיזי מתמשך, אלא משינויים במערכת העצבים המרכזית, במסגרת תהליך נוירופלסטי המוביל לקיבוע מסלולים נוירונליים אשר מפיקים את תחושת הכאב. העקרונות המרכזיים של PRT כוללים טכניקות קוגניטיביות והתנהגותיות, כמו מעקב סומטי בשילוב מיינדפולנס, שמטרתן להפחית את התגובה הרגשית השלילית לכאב וליצור תחושת ביטחון. בנוסף, הגישה מתמקדת בשבירת מעגלי הימנעות הנגרמים בשל הפחד מפני החמרת הכאב: זאת, באמצעות התמודדות הדרגתית עם פעילויות יומיומיות, ובאמצעות שימוש אמירות מחזקות, כמו "הכאב שלי אינו מסוכן". המטופלים מקבלים גם הסבר מדעי על מערכת העצבים, שמטרתו לשנות את הפרשנות השלילית לכאב, ולהגביר את תחושת השליטה שלהם. מחקר שהשווה את יעילות שיטה PRT לעומת פלצבו, ולעומת טיפול רגיל בחולים עם כאב כרוני ראשוני, הראה ששני שלישים מהחולים מקבוצת טיפול ב-PRT דיווחו על שיפור ניכר בכאב עד להיעלמותו.[דרושה הבהרה]
PRT ו-EAET נחשבות לגישות משלימות. גישת PRT מתמקדת בשינוי הפרשנות המוחית לאותות כאב, בעוד גישת EAET עוסקת בעיבוד רגשי של קונפליקטים וטראומות, ומשיגה שיפורים ארוכי טווח בכאב ובאיכות החיים.
גישה נוספת שנמצאה יעילה להתמודדות עם כאב כרוני היא שימוש בכלים פסיכו-חינוכיים. גישה זו מתמקדת בהבנת המנגנונים המוחיים והפסיכולוגיים המייצרים את הכאב והמשמרים אותו, תוך שבירת מעגלים של פחד וכאב. לימוד על הקשר בין פחד לכאב מסייע להבהיר שכאב אינו בהכרח תוצאה של נזק מתמשך, אלא הוא נובע מתגובת יתר של מערכת העצבים למצבים שמפורשים באופן שגוי כסכנה. המנגנון של נוירופלסטיות (Neuroplasticity) משחק כאן תפקיד מרכזי: היכולת של המוח להשתנות ולהתאים את עצמו מאפשרת לו לנתק את הקשר בין פחד לכאב, וליצור דפוסים עצביים חדשים, בריאים יותר. באמצעות החזרה הדרגתית של המטופלים לפעולות שנמנעו מהן בעבר, בשילוב עם מתן משימות פשוטות, תנועות אקטיביות וחזרתיות, ניתן לשקם אצלם את תחושת השליטה, לחזק בהם את הדפוסים המוחיים הרצויים, להפחית בקרבם את פעילות היתר של המוח, ולהעניק ביטחון ויציבות למערכת העצבים שלהם. כלים אלה לא רק מפחיתים את הכאב, אלא גם יוצרים שינוי מתמשך בדפוסים המוחיים והרגשיים, התומכים בהתאוששות ובחזרה לתפקוד מלא.
(PDSR) Personalized Danger Signal Reprocessing) היא שיטה טיפולית שפותחה בישראל. התערבות PDSR כוללת יצירת תוכנית לאימון המוח להחלמה מכאב כרוני. התוכנית מובססת על גישה רב-תחומיות, המשלבת חשיפה לחומרים פסיכו-חינוכיים להעמקת ההבנה של המשתתפים במנגנוני כאב כרוני, טכניקות לחיזוק המוטיבציה והמסוגלות העצמית, תרגולי מיינדפולנס לטיפוח חוסן רגשי ופסיכולוגי ותרגילים סומטו-סנסוריים לשיפור המודעות לגוף ולוויסות תפיסת הכאב.